Den tidligere graver ved Langeslund Kirke i Arentsminde kan ikke retsforfølges for at gemme 11 urner væk i et kosteskab.

Løgstør Politi opgiver at rejse tiltale mod den tidligere graver, det oplyser anklager Peter Rask til Nordjyske Stiftstidende. Graveren skulle tiltales for enten usømmelig omgang med lig, eller forstyrrelse af gravfreden. Men da urner med aske rent juridisk ikke kan betragtes som lig, kan han ikke sigtes efter den paragraf. Og da urnerne heller ikke blev gravet ned, men henlagt i et kosteskab, kan man juridisk set heller ikke anklage graveren for forstyrrelse af gravfreden. Menighedsrådet ved Langeslund Kirke ønsker ikke at gå videre med sagen.